## Statut Partije podunavskih Srba

### NN 96/1998 (15.7.1998.), Statut Partije podunavskih Srba

# **POLITIČKE STRANKE**

Na osnovi članka 10. Zakona o političkim strankama ("Narodne novine",
br. 76, ponedjeljak, 16. kolovoza 1993.), Osnivačka skupština Partije podunavskih
Srba Republike Hrvatske na svom zasjedanju održanom 27. 2. 1998. godine
u Vukovaru usvojila je

## **STATUT**

### **PARTIJE PODUNAVSKIH SRBA**

I. TEMELJNE ODREDBE

Članak 1.

Partija podunavskih Srba (u daljnjem tekstu PPS) samostalna je politička
stranka koja se političkim i drugim zakonom dopuštenim sredstvima zalaže
za posvemašnji materijalni, umni i moralni razvoj srpske etničke zajednice
i sveopći razvitak podunavske regije i Republike Hrvatske.

Članak 2.

Naziv stranke je: PARTIJA PODUNAVSKIH SRBA.

Skraćen naziv je: PPS.

Sjedište PPS-a je u Vukovaru, Ul. m. Tita br. 11.

Članak 3.

PPS ima svoj žig, znak i zastavu.

Žig PPS-a četverokutnog je oblika sa zaobljenim gornjim dijelom. Unutar
zaobljenog dijela žute boje, raspoređeno je u kružnom poretku 12 (dvanaest)
zvjezdica plave boje i ispisan tekst Partija podunavskih Srba. Slova su
plave boje. U donjem dijelu znaka koji je crvene boje nalaze se dva slova
"P" u međusobno suprotnom položaju ispisana plavom bojom. Zastava stranke
plave je boje sa znakom na sredini. Zastava je pravokutnog oblika dimenzije
2 x 1 metar.

Članak 4.

Partija podunavskih Srba ima svojstvo pravne osobe registrirane pri
Ministarstvu uprave. Za predstavljanje i zastupanje u ime PPS-a ovlašten
je predsjednik stranke.

U odsutnosti predsjednika kao i u slučaju izvanredne spriječenosti (bolest
i sl.) po njegovoj ovlasti PPS predstavlja i zastupa dopredsjednik kojega
odredi predsjednik PPS-a.

Članak 5.

PPS ima svoj žiro-račun u pravnom prometu s trećim licima, za preuzete
obveze odgovara svojom imovinom, odnosno sredstvima.

Članak 6.

Rad PPS-a je javan i izražava se putem javnih saopćenja, stranačke štampe,
predstavnika u tijelima stranke i drugim prigodnim sredstvima, osim kada
se raspravlja o strateškim pitanjima kao što su prestanak rada stranke,
stapanje s drugim strankama, poslovna pitanja i sl.

Članak 7.

PPS može imati vlastitu izdavačku djelatnost i baviti se izdavanjem
listova i knjiga, kao i osnivati čitaonice i knjižnice.

Članak 8.

Stranka se financira iz:

- sredstava članarine

- novčanih priloga članova i simpatizera

- poklona

- izdavačke djelatnosti

- prihoda od naknade troškova izborne utakmice

- drugih načina propisanih zakonom.

Članak 9.

Centralna loža stranke određuje visinu članarine za svaku tekuću godinu.

Članak 10.

Stranka može osnovati i poduzeće radi jačanja svoje materijalno-financijske
osnove.

Članak 11.

U slučaju gašenja imovina stranke ostavlja se dječjem odjelu bolnice
u Vukovaru.

II. ČLANSTVO

Članak 12.

Članom PPS-a može postati svaka punoljetna, poslovno sposobna osoba
koja je državljanin Republike Hrvatske, a koja prihvaća Statut, Program
stranke i poseban kodeks pod nazivom Standardi ponašanja Partije podunavskih
Srba. Članom PPS-a postaje se potpisom pristupnice nakon čega se dobija
članska iskaznica.

Članak 13.

Članovi stranke imaju ista prava i obveze.

Prava i obveze članova stranke su:

- da rade na ostvarivanju i bogaćenju programskih opredjeljenja

- da sudjeluju u odlučivanju i budu obaviješteni o svim stavovima i
odlukama stranke

- da sudjeluju u radu, iznose mišljenje i prijedloge na rad stranke
i njezinih tijela, biraju i budu birani u tijela stranke

- da izvršavaju odluke tijela stranke

- da budu kandidati za tijela vlasti

- da glasaju za stranačke kandidate odnosno, stranačku listu

- da budu obaviješteni o radu izabranih predstavnika stranke u tijela
vlasti

- da se zalažu za interese stranke i očuvanje njezinog ugleda i

- da se pridržavaju odredaba Statuta stranke.

Članak 14.

Zbog neizvršenja prava i dužnosti iz članka 9. članu stranke mogu se
izreći sljedeće mjere:

- opomena

- isključenje iz tijela u koje je biran

- isključenje iz stranke.

Članak 15.

Član stranke može biti isključen iz stranke samo ako svojim ponašanjem
značajno odstupa od osnovnih programskih opredjeljenja stranke ili neizvršava
odluke tijela čiji je član ili viših tijela.

Prema članu stranke mjeru izriče osnovna loža, odnosno, tijelo stranke
ako je u pitanju njegov član.

Mjeru može utvrditi i više tijelo stranke ako je u pitanju grubo narušavanje
prava i dužnosti člana stranke, odnosno, člana tijela stranke.

Ako je utvrđena odgovornost i izrečena mjera moguća je žalba višem tijelu
od onog koji je izrekao mjeru u roku od 15 (petnaest) dana od uručivanja
odluke.

III. UNUTRAŠNJA ORGANIZACIJA STRANKE

Članak 16.

Stranka je teritorijalno organizirana i djeluje kroz:

- općinske lože

- gradske lože i

- županijske lože.

Članak 17.

Općinska loža je temeljna organizacijska jedinica PPS-a kroz koju članovi
neposredno sudjeluju u različitim oblicima političkog i društvenog djelovanja.

Loža se može osnovati kada na području općine djeluje između 7 (sedam)
i 10 (deset) članova.

Članak 18.

Temeljne lože imaju ova tijela:

- Skupštinu lože

- Upravni odbor lože.

Članak 19.

Skupština je najviše tijelo lože i čine je svi članovi lože.

Članak 20.

Skupština lože donosi:

- pravila o radu (program rada)

- bira Upravni odbor od 3 (tri) do 5 (pet) članova

- bira predsjednika lože.

Članak 21.

Upravni odbor lože:

- organizira rad lože na temelju programa rada

- brine o izvršavanju odluka Skupštine lože

- provodi odluke nadležnih tjela lože kojoj teritorijalno pripada.

Članak 22.

Predsjednik lože rukovodi njezinim radom te saziva i rukovodi radom
Upravnog odbora lože.

Članak 23.

Gradska loža formira se za područje jednog grada.

Može se osnovati kada na području grada djeluje između 10 (deset) i
15 (petnaest) članova.

Članak 24.

Gradske lože imaju ova tijela:

- Skupštinu lože

- Upravni odbor.

Članak 25.

Skupština je najviše tijelo lože i čine je svi članovi lože.

Članak 26.

Skupština lože donosi:

- pravila o radu lože (program rada)

- bira Upravni odbor od 5 (pet) do 10 (deset) članova

- bira predsjednika lože

- bira dopredsjednika

- bira tajnika

- bira blagajnika.

Članak 27.

Upravni odbor lože:

- organizira rad lože na temelju programa rada

- brine o izvršavanju odluka Skupštine lože

- provodi odluke nadležnih tijela lože kojoj teritorijalno pripada.

Članak 28.

Predsjednik gradske lože rukovodi njezinim radom, te saziva i rukovodi
radom Upravnog odbora lože.

U njegovoj odsutnosti sjednicu saziva i njome predsjedava dopredsjednik.

Članak 29.

Županijske lože čine općinske i gradske lože i one predstavljaju najviši
oblik u teritorijalnoj organizaciji stranke.

Članak 30.

Županijske lože imaju ova tijela:

- Skupštinu

- Upravni odbor

- Nadzorni odbor.

Članak 31.

Skupština je najviše tijelo županijske lože i čine je svi članovi županijske
lože.

Članak 32.

Nadležnosti Skupštine županijskih loža su sljedeće:

- utvrđuje ciljeve djelovanja i donosi program rada

- razmatra i ocjenjuje cjelokupno djelovanje županijske lože i njenih
tijela

- bira tajnim ili javnim glasanjem predsjednika lože koji je ujedno
i predsjednik Upravnog odbora

- bira dopredsjednika

- bira članove upravnog odbora

- bira članove nadzornog odbora

- razmatra i usvaja izvještaj o financijskom stanju lože.

Članak 33.

Sjednice lože održavaju se prema potrebi a najmanje jedanput mjesečno.

Sjednice Skupštine saziva predsjednik i predsjedava do izbora novih
tijela.

Članak 34.

Upravni odbor čine:

- predsjednici općinskih i gradskih loža s područja djelovanja

- vijećnici općinskih i županijskih skupština.

Članovi Upravnog odbora između sebe biraju tajnika i blagajnika.

Sjednicu Upravnog odbora saziva i predsjedava predsjednik a u njegovoj
odsutnosti dopredsjednik.

Članak 35.

Ovlaštenja Upravnog odbora su sljedeća:

- sprovodi odluke Skupštine županijske lože

- koordinira rad općinskih i gradskih loža i potiče na omasovljenje
članstva

- utvrđuje kandidate na nivou županijske lože za izbore u svim predstavničkim
tijelima

- organizira predizborne aktivnosti na lokalnoj razini.

Članak 36.

Predsjednik županijske lože predstavlja i vodi ložu, te:

- organizira izvršenje programa rada

- potiče političku djelatnost i izvršenje zadaće tijela lože i njezinih
članova

- potpisuje odluke i zaključke Upravnog odbora i lože.

Za obavljanje pojedinih poslova predsjednik može zadužiti bilo kojeg
člana lože.

IV. SREDIŠNJA TIJELA STRANKE

Članak 37.

Središnja tijela stranke su:

- Sabor stranke

- Centralna loža

- Predsjednik stranke

- Nadzorni odbor.

SABOR

Članak 38.

Sabor je najviše tijelo PPS-a i čine ga:

- predstavnici općinskih, gradskih i županijskih loža izabrani po usvojenim
kriterijima članstva stranke.

Članovi Sabora su po funkciji predsjednici općinskih, gradskih i županijskih
loža. Iste lože biraju za Sabor između 1 (jednog) i 3 (tri) predstavnika
u zavisnosti od broja članova stranke u odgovarajućoj loži. Proporcije
za izbor broja članova Sabora utvrđuje Centralna loža najmanje 30 (trideset)
dana prije održavanja sjednice Sabora stranke. Mandat predstavnika u Saboru
stranke traje 4 (četiri) godine.

Članak 39.

Ovlaštenja Sabora su sljedeća:

- ustanovljuje i usvaja program rada i politiku stranke

- donosi Statut i deklaracije

- bira predsjednika i dopredsjednika stranke

- bira članove Nadzornog odbora

- razmatra i ocjenjuje cjelokupno djelovanje stranke

- nominira kandidate stranke na državnim listama za izbore

- odlučuje o stupanju u koalicije sa drugim strankama

- odlučuje o raspisivanju redovitih ili prijevremenih izbora u stranci

- usvaja izvješće o poslovanju stranke

- obavlja i druge poslove utvrđene Statutom.

Članak 40.

Sjednice Sabora saziva i njima predsjedava predsjednik stranke do izbora
radnog predsjedništva.

Sjednica Sabora održava se jedanput godišnje.

Na zahtjev polovice općinskih loža ili trećine svih članova stranke
predsjednik stranke dužan je da sazove izvanrednu sjednicu u roku ne dužem
od 15 (petnaest) dana, ako je tako odlučila Centralna loža.

CENTRALNA LOŽA

Članak 41.

Centralna loža je najviši izvršni organ stranke i čine je:

- predsjednik stranke

- dva dopredsjednika

- tajnik stranke

- predsjednici županijskih loža

- predsjednik gradske lože Vukovara.

Mandatni period Centralne lože je 4 (četiri) godine.

Članak 42.

Centralna loža ima sljedeće zadatke:

- organizira političko djelovanje stranke

- brine o provođenju odluka i zaključaka Sabora

- predlaže Saboru izbor i opoziv članova tijela stranke prema odredbama
ovog Statuta

- predlaže Saboru donošenje odluka o raspuštanju upravnog odbora određene
lože i imenovanje povjerenika do izbora novog upravnog odbora

- daje političke ocjene i političke stavove u skladu sa programom stranke.

PREDSJEDNIK STRANKE

Članak 43.

Predsjednik stranke je političko i izvršno tijelo stranke.

Predsjednik stranke:

- zakazuje sjednice Sabora i njima rukovodi do izbora radnog predsjedništva

- zakazuje i vodi sjednice Centralne lože

- izvršava odluke Sabora i Centralne lože

- organizira rad na ostvarivanju i propagiranju programskih opredjeljenja
stranke

- samostalno ili u suradnji sa drugim tijelima stranke formulira neposredne
zadatke stranke

- donosi odluke iz nadležnosti Sabora i Centralne lože kada isti zbog
izvanrednih okolnosti nisu u stanju da se sastanu. Izvješće o tome podnosi
na prvoj sjednici Sabora odnosno Centralne lože

- predstavlja i zastupa stranku u zemlji i inozemstvu

- u slučaju odsutnosti predsjednika kao i u slučaju izvanredne spriječenosti
(bolest i sl.), po njegovoj ovlasti PPS predstavlja i zastupa dopredsjednik
kojeg imenuje predsjednik PPS-a.

Predsjednik stranke bira se na mandatni period od 4 (četiri) godine.

Članak 44.

Stranka ima dva dopredsjednika koje bira Sabor na mandatni period od
4 (četiri) godine.

Dopredsjednik stranke organizira i usmjerava rad stranke na određenom
području u skladu sa naputcima koje utvrdi Centralna loža i predsjednik
lože. Dopredsjednik može obavljati i druge poslove iz nadležnosti predsjednika,
ako ga za to ovlasti predsjednik stranke.

TAJNIK STRANKE

Članak 45.

Tajnika stranke na prijedlog predsjednika stranke imenuje Centralna
loža na mandatni period od 4 (četiri) godine. Ovlasti tajnika vezane su
za administrativno-organizacijsko funkcioniranje stranke:

- organizira i priprema sjednice tijela stranke

- predlaže organizaciju stručne službe stranke

- radi i druge poslove u dogovoru sa predsjednikom i dopredsjednikom
stranke.

NADZORNI ODBOR

Članak 46.

Nadzorni odbor na razini županije i središnjice stranke imaju po 3 (tri)
člana. Članovi Nadzornog odbora između sebe biraju predsjednika.

Član Nadzornog odbora ne može biti član nekog drugog organa ni funkcioner
stranke.

Nadzorni odbor vrši kontrolu zakonitog financijskog poslovanja stranke
i tijela stranke,

- podnosi izvješće o financijskom poslovanju stranke.

Izvještaj o materijalno-financijskom poslovanju koji se podnosi na odobrenje
Saboru PPS-a mora biti praćen mišljenjem Nadzornog odbora. Mandatni period
članova Nadzornog odbora traje 4 (četiri) godine.

IZBORI, KANDIDIRANJE, OPOZIV

Članak 47.

Svaki član PPS-a može birati i biti biran u tijelo stranke na svim razinama.

Izbori se vrše javnim ili tajnim glasanjem sa više kandidata na razdoblje
od 4 (četiri) godine.

Članak 48.

Način kandidiranja i postupak biranja određuje Sabor istovremeno donošenjem
odluke o provođenju izbora, kada to Statutom nije precizno određeno.

Članak 49.

Opoziv člana stranke ili tijela u cjelini, te njihovu popunu može izvršiti
ono tijelo koje ih je i izabralo osim u slučaju kada je Statutom drugačije
određeno.

Centralna loža sazvat će izvanredno zasjedanje Sabora kada se u najmanje
polovini općinskih loža donese odluka o pokretanju postupka za opoziv predsjednika
stranke, dopredsjednika ili Nadzornog odbora.

Članak 50.

Sva tijela PPS-a pravovaljano odlučuju kada sjednici prisustvuje više
od polovine članova tog tijela, a odluka je pravosnažna ako je za nju glasalo
više od polovine prisutnih članova.

Statut PPS-a donosi se dvotrećinskom većinom prisutnih članova Sabora.

NOMINIRANJE KANDIDATA ZA
PREDSTAVNIČKA TIJELA

Članak 51.

Nominaciju kandidata za predstavnička tijela obavljaju:

- Sabor PPS-a za Zastupnički i Županijski dom Republike Hrvatske

- Sabor PPS-a za vijećnike u predstavničkim tijelima županija, odnosno
gradova

- Upravni odbor osnovnih loža za vijećnike u predstavničkim tijelima
na razini općina.

Članak 52.

Statut je najviši normativni akt kojim se određuje unutrašnji ustroj
i upravljanje u stranci.

Statut se donosi u postupku propisanim ovim Statutom.

Članak 53.

Postupak donošenja Statuta, izmjenu i dopunu mogu pokrenuti članovi
stranke. Prijedlozi se dostavljaju Centralnoj loži koja je dužna izjasniti
se o prijedlogu i o tome izvijestiti predlagače.

Članak 54.

Statut donosi Sabor stranke nakon javne rasprave u ložama stranke.

Centralna loža upućuje Saboru primjedbe i prijedloge iz javne rasprave
nakon čega se utvrđuje prijedlog Statuta i provodi postupak njegovog donošenja.

Članak 55.

Deklaracije i programe koje donose središnja tijela stranke, donose
se primjenom odredaba kojima je uređeno donošenje Statuta.

PRIJELAZNE I ZAVRŠNE ODREDBE

Članak 56.

Organizacijski ustroj stranke prema odredbama ovog Statuta treba realizirati
u roku 6 (šest) mjeseci od dana donošenja Statuta.

Članak 57.

Ako se na nekom području ne uspostavi određeni organizacijski ustroj,
Centralna loža stranke za to područje imenovat će povjerenika.

Povjerenici imaju ovlaštenja sa zadatkom aktiviranja članstva i njihova
funkcija gasi se kada se formira njihova područna loža.

Članak 58.

Ovaj Statut stupa na snagu na dan donošenja.

Vukovar, 27. veljače 1998.

Predsjednik PPS-a
**Rade Leskovac,** v. r.

Ostalo, NN 96/1998-1334